b'\n_START_ARTICLE_\nBode Miller\n_START_SECTION_\nBiografija\n_START_PARAGRAPH_\nSamuelis Bod\xc4\x97 Mileris gim\xc4\x97 1977\xc2\xa0m. spalio 12 d. Ystone, Naujajame Hemp\xc5\xa1yre. Jo t\xc4\x97vai buvo save pasivadin\xc4\x99 \xe2\x80\x9ehipiais\xe2\x80\x9c ir gyveno mi\xc5\xa1ko sodyboje be elektros ir vandentiekio. T\xc4\x97vams i\xc5\xa1siskyrus motina persik\xc4\x97l\xc4\x97 gyventi prie Patrankos kalno Baltuosiuose kalnuose. I\xc5\xa1eidama dirbti ji da\xc5\xbenai palikdavo B. Miler\xc4\xaf pri\xc5\xbei\xc5\xabr\xc4\x97ti slidin\xc4\x97jimo mokyklos darbuotojams. B. Mileris prad\xc4\x97jo var\xc5\xbeytis slidin\xc4\x97jime nuo vienuolikos met\xc5\xb3 am\xc5\xbeiaus. Jis buvo \xc4\xafvairiapusi\xc5\xa1kas atletas, laim\xc4\x97jo valstijos apdovanojimus tenise ir amerikieti\xc5\xa1kame futbole kai mok\xc4\x97si. Taip pat buvo perspektyviu snieglentininku, ta\xc4\x8diau pasirinko tapti kaln\xc5\xb3 slidininku. Jis 1998 m. buvo priimtas \xc4\xaf JAV slidin\xc4\x97jimo rinktin\xc4\x99 ir dalyvavo 1998 m. Nagano olimpiadoje. 2001 m. pasaulio \xc4\x8dempionate jam ply\xc5\xa1o kelio rai\xc5\xa1iai, ta\xc4\x8diau per metus jis atsistat\xc4\x97 ir 2002 m. Solt Leik Si\xc4\x8dio olimpiadoje i\xc5\xa1kovojo sidabro medalius did\xc5\xbeiajame slalome ir dvikov\xc4\x97je. Po Solt Leik Si\xc4\x8dio olimpiados B. Mileris tapo vienu i\xc5\xa1 dominuojan\xc4\x8di\xc5\xb3 kaln\xc5\xb3 slidinink\xc5\xb3. 2003 m. jis laim\xc4\x97jo du pasaulio \xc4\x8dempiono titulus, 2004 m. laim\xc4\x97jo did\xc5\xbeiojo slalomo Pasaulio taur\xc4\x99. 2005 m. laim\xc4\x97jo dar du pasaulio \xc4\x8dempiono titulus ir tapo bendrosios \xc4\xafskaitos Pasaulio taur\xc4\x97s laim\xc4\x97toju bei antruoju kaln\xc5\xb3 slidininku istorijoje, nugal\xc4\x97jusiu visose keturiose atskirose \xc4\xafskaitose tais pa\xc4\x8diais metais: slalomo, did\xc5\xbeiojo slalomo, supermil\xc5\xbeino ir greitojo nusileidimo._NEWLINE_B. Mileris buvo 2005 m. i\xc5\xa1leistos savo autobiografijos \xe2\x80\x9eBode: Go Fast, Be Good, Have Fun\xe2\x80\x9c bendraautoriumi. 2006 m. Turino olimpiada tapo nusivylimu B. Milerio karjeroje \xe2\x88\x92 jis nei\xc5\xa1kovojo nei vieno medalio. 2008 m. B. Mileris laim\xc4\x97jo antr\xc4\x85j\xc4\xaf bendrosios \xc4\xafskaitos Pasaulio taur\xc4\x97s laim\xc4\x97tojo titul\xc4\x85. Savo karjeros pergal\xc4\x97mis pasaulio taur\xc4\x97s etapuose (32) jis buvo s\xc4\x97kmingiausias JAV kaln\xc5\xb3 slidininkas istorijoje (2010 m. j\xc4\xaf pergal\xc4\x97mis aplenk\xc4\x97 Linds\xc4\x97 Von). Per 2009 m. jis nelaim\xc4\x97jo nei vieno etapo. 2010 m. Vankuverio olimpiadoje jis i\xc5\xa1kovojo vienintel\xc4\xaf savo olimpin\xc4\xaf aukso medal\xc4\xaf dvikov\xc4\x97s rungtyje. 2011 m. jis laim\xc4\x97jo paskutin\xc4\xaf savo, 33-i\xc4\x85j\xc4\xaf Pasaulio taur\xc4\x97s etap\xc4\x85. 2013 m. sezon\xc4\x85 praleido d\xc4\x97l kelio traumos ir 2014 m. So\xc4\x8dyje i\xc5\xa1kovojo olimpin\xc4\x99 bronz\xc4\x85 slalome supermil\xc5\xbeine tapdamas vyriausiu (36 met\xc5\xb3) kaln\xc5\xb3 slidininku, i\xc5\xa1kovojusiu olimpin\xc4\xaf medal\xc4\xaf. Dal\xc4\xaf 2014\xe2\x88\x922015 m. sezono B. Mileris praleido d\xc4\x97l nugaros operacijos ir griuvo pirmajame savo nusileidime 2015 m. pasaulio \xc4\x8dempionato metu, patyr\xc4\x97 de\xc5\xa1in\xc4\x97s kojos sausgysl\xc4\x97s traum\xc4\x85. Tai buvo jo paskutin\xc4\x97s var\xc5\xbeybos, 2017 m. spalio 31 d. jis paskelb\xc4\x97 pasitraukiantis i\xc5\xa1 sporto. 2018 m. Pjong\xc4\x8dango \xc5\xbeaidyni\xc5\xb3 metu B. Mileris dirbo var\xc5\xbeyb\xc5\xb3 komentatoriumi NBC televizijai.'